Рэспубліка Паліна

**Palina** (да 2018 - **Паліна Рэспубліка**), сапраўднае імя **Паліна Юр’еўна Паланейчык** ( 8 красавіка 1994, Менск)&nbsp;— беларуская сьпявачка. Рэпэртуар Паліны складаецца пераважна з уласных песень, і яна выконвае аўтарскія творы на беларускай, расейскай, украінскай і францускай мовах.

## Жыцьцяпіс
Навучалася ў гімназіі №15 гораду Менску, якую скончыла ў 2011 годзе. Займалася жаночым футболам. Атрымала музычную адукацыю па клясе фартэпіяна. Скончыла Беларускую дзяржаўную акадэмію мастацтваў па спэцыяльнасьці «Рэжысура тэлебачаньня».

Першую песьню напісала ў 14-гадовым узросьце ў Крыме, што падштурхнула яе вучыцца граць на гітары.

Першы сольны канцэрт адбыўся ў Менску 24 сьнежня 2011 году на адкрыцьці Арт Сядзібы. У 2011 годзе стала пераможцай 18-га фэстывалю аўтарскай песьні «Бардаўская восень» (Бельск-Падляскі, Польшча), пасьля чаго дала дзясяткі канцэртаў па Беларусі й за яе межамі.

«Адкрыцьцё году» па вэрсіі Tuzin.fm (2011). Ляўрэатка прэміі Ultra-Music Awards таксама ў намінацыі «Адкрыцьцё году» (2012).

Паліна Рэспубліка ў 2012 годзе запісала некалькі сумесных сынгалаў з гуртам Hasta La Fillsta («Як ты» й «Гадзіньнік»). Вясной 2015 году публіцы быў прадстаўлены дэбютны альбом «Бясконцы красавік». «Якасны новы альбом», па словах Зьмітра Безкаравайнага з Experty.by, стаў другім найлепшым айчынным дыскам таго году па выніках апытаньня замежных экспэртаў парталам Experty.by, пасьля прэзэнтацыі якога 15 траўня 2015 году ў крэатыўнай прасторы Studio 67 Паліна абвясьціла пра прыпыненьне канцэртнай дзейнасьці па сямейных абставінах.

У лютым 2017 году сьпявачка стала госьцяй праграмы Сяргея Будкіна «Belsat Music Live», дзе выступіла ў новым фармаце, без гітары й свайго музычнага калектыву. У гэтым жа годзе яна выканала партыю бэк-вакалу ў сьпеве «Anxiety» з самотніку «Helaiv» «Too Easy».

У 2018 годзе зьмяніла псэўданім «Паліна Рэспубліка» на «Palina». Прыняла ўдзел у 9-м сэзону ўкраінскай вэрсіі шоў талантаў «X Factor» з аўтарскай песьняй «Пінкі».

На Новы 2019 год яна сыграла ў музычным шоў Tuzin.fm, «Belsat Music Live» ды Лявона Вольскага «Нас у Маскве не зразумеюць».

Напачатку 2019 году запісала сумесны кліп на песьню «Вода» з Intelligency. 15 красавіка 2019 году ўбачыў сьвет другі альбом сьпявачкі «Грустные песни», у які ўвайшлі сьпевы за апошнія тры гады.

## Крытыка
Рэдактар парталу Ultra­-Music Аляксандар Чарнуха назваў лірыку сьпявачкі досыць пасрэднай. Большасьць штатных экспэртаў Experty.by станоўча ацаніла альбом «Бясконцы красавік»: «ціхая, цёплая, лірычная музыка», «прыемныя й досыць запамінальныя мэлёдыі ды пяшчотны вакал», «наіўная й чыстая музыка», «ня скажаш, што гурт Паліны знайшоў сваё гучаньне, але тое, што ён на правільнай дарозе, — гэта дакладна».

## Ацэнкі

Лэсьлі Найф, вакаліст гурта «Gods Tower» у 2014 годзе параўнаў творчасьць беларускай сьпявачкі з Эніяй.

## Забароны
Пасля выхаду інтервію сьпявачкі «Белсату» й «Народнай Волі» ў 2012 годзе яе канцэрт, які павінен быў прайсьці ў Віцебску на наступны дзень, быў адменены.

## Прызнаньне
У 2018 годзе музычны партал Tuzin.fm разам з Letapis.by уключыў песьню «Як ты» ў топ «60 беларускамоўных гітоў сучаснасьці» (сьпіс найлепшых песень, выдадзеных з 1988 году).

У 2019 годзе Лёша Горбаш з 34mag у рэтраспэктыве 2010–2019 гадоў назваў сьпявачку *«прыкметнай артысткай Беларусі дзесятых, безь якой цяжка ўявіць сёньняшнюю* *лакальную сцэну»*.

## Узнагароды
* 2011&nbsp;— 1-е месца на фэсьце «Бардаўская восень».
* 2011 — «Адкрыцьцё году» Tuzin.fm.
* 2012&nbsp;— «Адкрыцьцё году» прэміі Ultra-Music Awards.

## Дыскаграфія
### Студыйныя альбомы
Як Паліна Рэспубліка:
* 2015 — *«Бясконцы красавік»*
Як Palina:
* 2019 — *«Грустные песни»* ()

### Сынглы
Як Паліна Рэспубліка:
* 2012 — *«Як ты»* і *«Гадзіньнік»* (з удзелам Hasta La Fillsta)
Як Palina:
* травень 2018 — *«Бродский»*
* лістапад 2018 — *«Вода»* (акустычная версія, разам з Intelligency)
* студзень 2019 — *«Пинки»*
* снежань 2019 — *«Позови погостить»* ()
* ліпень 2020 — *«Июль»* ()
* жнівень 2020 — *«Як ты»* (перавыданьне)

### Удзел у зборніках
* 2019 — *«Нас у Маскве не зразумеюць»* (трэк «Цудоўны Вечар» (кавэр на «Новае Неба»)

## Відэаграфія
* «Утро» (2013)
* «Pinky» (2019)

## Удзельнікі

**Пастаянныя ўдзельнікі**
* Паліна Паланейчык (Palina) — вакал, гітара, фартэпіяна (2012 — ...)

**Былыя ўдзельнікі**
* Уладзімер Пыльчанка — гітара, акардэон, фартэпіяна (2013 — 2017)
* Вадзім *«Джэймс Глюк»* Сьцепановіч — бас-гітара (2013 — 2017)
* Аляксандра Аляксюк — віялянчэль (2013 — 2017)
* Юры Мартынаў — ударныя (2013 — 2017)

;Храналогія

## Крыніцы

## Вонкавыя спасылкі
* Яе называюць надзеяй беларускай музыкі&nbsp;— «НН» у гасцях у Паліны Рэспублікі
* Паліна Рэспубліка на бачыне «Тузіну гітоў»
 

Катэгорыя:Беларускія сьпявачкі
Катэгорыя:Нарадзіліся ў Менску
Катэгорыя:Артысты, вядомыя пад псэўданімамі
Катэгорыя:Удзельнікі тэлешоў «X Factor»